**Για Άμεση Δημοσίευση  
Δευτέρα 4 Νοεμβρίου 2024**

Καταδικαστική απόφαση για την επίθεση κατά του Γερμανού φωτορεπόρτερ Michael Trammer και τη ρατσιστική βία κατά των προσφύγων στο λιμανάκι της Θερμής

**Μυτιλήνη, Ελλάδα** – Την Παρασκευή 1 Νοεμβρίου 2024 το Μονομελές Πλημμελειοδικείο Μυτιλήνης  αποφάνθηκε για τα γεγονότα που έλαβαν χώρα στο λιμανάκι της Θερμής την 1η Μαρτίου του 2020 στη Λέσβο, και συγκεκριμένα για την επίθεση κατά του Γερμανού φωτορεπόρτερ Michael Trammer και τα ρατσιστικά εγκλήματα κατά των νεοαφιχθέντων προσφύγων.

Υπενθυμίζουμε ότι την 1η Μαρτίου 2020, ο φωτορεπόρτερ Michael Trammer είχε μεταβεί στο λιμάνι της Θερμής για να καλύψει την άφιξη λέμβου με αιτούντες άσυλο. Στο λιμάνι είχε ήδη συγκεντρωθεί πλήθος κατοίκων, που καταφέρονταν κατά των επιβαινόντων της λέμβου με ρατσιστικές ύβρεις και απειλές, όπως ότι θα τους πνίξουν στη θάλασσα, προσπαθώντας έτσι να αποτρέψουν την αποβίβασή τους. Παράλληλα, δε, προέτρεπαν δημόσια σε πράξεις βίας σε βάρος τους. Μάλιστα, κάποιοι από τους συγκεντρωμένους έσπρωξαν τη λέμβο πίσω προς τα ανοιχτά νερά.

Κάποια στιγμή, κι ενώ ο κ. Trammer βιντεοσκοπούσε τα γεγονότα, δέχτηκε βίαιη επίθεση από ομάδα νεαρών ανδρών, οι οποίοι αφού τον κλώτσησαν και τον γρονθοκόπησαν επανειλημμένως, τον έριξαν στην τσιμεντένια και πέτρινη επιφάνεια του τοίχου του κυματοθραύστη, και στη συνέχεια στο δάπεδο, με αποτέλεσμα να ανοίξει το κεφάλι του και να αιμορραγεί ακατάσχετα, ενώ οι άνδρες εξακολουθούσαν να τον χτυπούν. Παράλληλα, έριξαν τον εξοπλισμό του στη θάλασσα με αποτέλεσμα να καταστραφεί ολοσχερώς. Ο κ. Trammer εν τέλει μεταφέρθηκε στο Νοσοκομείο Μυτιλήνης όπου υπεβλήθη σε ράμματα, ενώ ακόμα και η διακομιδή του καθυστέρησε σημαντικά, λόγω των οδοφραγμάτων που είχαν στηθεί από αυτόκλητες ομάδες κρούσης στη Λέσβο.

Για τα ανωτέρω εγκλήματα ταυτοποιήθηκαν και παραπέμφθηκαν σε δίκη 5 άτομα, ένα εκ των οποίων είχε ήδη αποβιώσει κατά την έναρξη της ακροαματικής διαδικασίας που έλαβε χώρα 4.5 χρόνια αργότερα.

Μετά από ενδελεχή εξέταση των στοιχείων, το δικαστήριο έκρινε ενόχους τους τέσσερις κατηγορούμενους, όπως κατηγορήθηκαν, και ειδικότερα: Οι τέσσερις κατηγορούμενοι, τρεις άνδρες και μια γυναίκα, καταδικάστηκαν για παράνομη βία με ρατσιστικά χαρακτηριστικά κατά των 50 νεοαφιχθέντων προσφύγων, καθώς και για δημόσια υποκίνηση σε βία εις βάρος, τους σύμφωνα με τον Αντιρατσιστικό Νόμο.

Οι δύο από τους κατηγορούμενους, καταδικάστηκαν επίσης και για επικίνδυνη σωματική βλάβη και φθορά ξένης ιδιοκτησίας κατά του κ. Trammer, ως αυτουργός και ως απλός συνεργός αντίστοιχα.

Οι καταδικασθέντες ζήτησαν την αναγνώριση ελαφρυντικών, από τα οποία έγινε δεκτό μόνο το ελαφρυντικό του σύννομου βίου πριν από την πράξη. Τελικά, το δικαστήριο επέβαλε ποινή φυλάκισης 3 ετών και 1 μήνα, καθώς και υποχρέωση εμφάνισης στο αστυνομικό τμήμα μία φορά το μήνα, στον άνδρα που καταδικάστηκε επιπλέον ως αυτουργός της επίθεσης κατά του κ. Trammer. Στον συνεργό επιβλήθηκε ποινή φυλάκισης 2 ετών και 5 μηνών. Οι άλλοι δύο κατηγορούμενοι καταδικάστηκαν σε ποινές φυλάκισης 2 ετών και 2 μηνών και 2 ετών και 4 μηνών, αντίστοιχα. Για τους τρεις τελευταίους, η ποινή έχει ανασταλτικό χαρακτήρα, ενώ ανασταλτικό αποτέλεσμα στην έφεση χορηγήθηκε και για τους τέσσερις κατηγορούμενους.

Αξίζει να σημειωθεί ότι η επίθεση είχε λάβει χώρα σε μια περίοδο παρατεταμένης ακραίας βίας στη Λέσβο, κατά την οποία καταγράφονταν συστηματικά περιστατικά επιθέσεων από ομάδες κρούσης που δρούσαν ανεξέλεγκτα, επιβάλλοντας τους δικούς τους κανόνες και τρομοκρατώντας πρόσφυγες και υπερασπιστές ανθρωπίνων δικαιωμάτων, εκμεταλλευόμενες τη δυσαρέσκεια της τοπικής κοινωνίας, εξαιτίας του εγκλωβισμού περίπου 30.000 προσφύγων και μεταναστών στο νησί.

Ο φωτορεπόρτερ κ. Michael Trammer εκπροσωπήθηκε από την [HIAS Greece](https://hias.org/where/greece/), η οποία ευχαριστεί όλους τους δημοσιογράφους και φωτορεπόρτερ που δημοσίευσαν ή με άλλον τρόπο μοιράστηκαν φωτογραφικό και βιντεοληπτικό υλικό από τα γεγονότα εκείνης της ημέρας, καθιστώντας έτσι εφικτή την ταυτοποίηση των δραστών και τη στοιχειοθέτηση των σε βάρος τους κατηγοριών. Επιθυμεί επίσης να ευχαριστήσει τον ερευνητή κ. Φοίβο Συμεωνίδη για την ενδελεχή επισκόπηση και ανάλυση του υλικού αυτού.

Ο κ. Trammer, αναλογιζόμενος την εμπειρία του, δήλωσε: *«Έχω υπάρξει μάρτυρας αμέτρητων στιγμών μίσους και αποκτήνωσης ως δημοσιογράφος καλύπτοντας γεγονότα σε όλη την Ευρώπη, αλλά οι μνήμες της 1ης Μαρτίου 2020 είναι χαραγμένες ανεξίτηλα στη μνήμη μου: ένα πλήθος με ρατσιστικά κίνητρα να επιτίθεται σε ανήμπορους ανθρώπους σε μια επισφαλή φουσκωτή λέμβο χωρίς μηχανή, σε κατάσταση έκτακτης ανάγκης — ανάμεσά τους και βρέφη που έκλαιγαν. Είμαι πολύ χαρούμενος που, μετά από τόσα χρόνια, το δικαστήριο της Μυτιλήνης εκτίμησε τον τεράστιο όγκο των αποδεικτικών στοιχείων εναντίον κάποιων από τους συμμετέχοντες και ορισμένων υποκινητών, καθώς και δύο ατόμων από την ομάδα που μου επιτέθηκε επειδή κατέγραφα τα γεγονότα. Ωστόσο, μέχρι σήμερα αναρωτιέμαι γιατί οι υπόλοιποι συμμετέχοντες σε αυτό το ρατσιστικό πλήθος δεν κατέστη δυνατό να ταυτοποιηθούν και να διερευνηθούν από την αστυνομία — και γιατί οι αρχές δεν επενέβησαν εκείνη την ημέρα»*.

Η δικηγόρος του κ. Trammer, Έλλη Κριωνά-Σαράντη, χαιρετίζει την απόφαση του Δικαστηρίου, επισημαίνοντας ότι *«για άλλη μια φορά το Δικαστήριο της Μυτιλήνης στέλνει ένα ηχηρό μήνυμα μηδενικής ανοχής σε πράξεις βίας κατά δημοσιογράφων και φωτορεπόρτερ που καλύπτουν το μεταναστευτικό ζήτημα στη Λέσβο, καθώς και σε πρωτοβουλίες αυτοδικίας από αυτόκλητες ομάδες κρούσης. Ταυτόχρονα, η κατάγνωση ρατσιστικού κινήτρου στα εγκλήματα κατά των νεοαφιχθέντων προσφύγων, πλήρως εναρμονισμένη με τη νομολογία του Ευρωπαϊκού Δικαστηρίου Δικαιωμάτων*

*του Ανθρώπου, επισημαίνει και την πραγματική φύση αυτών των αδικημάτων: όχι αυθόρμητες εκδηλώσεις αγανάκτησης, αλλά εγκλήματα μίσους και περιφρόνησης κατά των προσφύγων λόγω της καταγωγής και της θρησκείας τους».*

**Eπικοινωνία**Ναντίνα Λειβαδίτη, Υπεύθυνη Επικοινωνίας, HIAS Ελλάδος

Τηλ: 6982 801602Email: Konstantina.livaditi@hias.org